Kommissionens beslutning

af 24. september 2003

om supplerende EF-tilskud til udgifterne til udryddelse af mund- og klovesyge i Det Forenede Kongerige i 2001

(meddelt under nummer K(2003) 3325)

(Kun den engelske udgave er autentisk)

(2003/676/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved forordning (EF) nr. 806/2003(2), særlig artikel 3, stk. 3, og artikel 11, og

ud fra følgende betragtninger:

(1) Så snart mund- og klovesygen var officielt bekræftet i 2001, meddelte de britiske myndigheder, at de straks havde gennemført de bekæmpelsesforanstaltninger, der er påkrævet i tilfælde af udbrud af denne sygdom i henhold til Rådets direktiv 85/511/EØF af 18. november 1985 om fællesskabsforanstaltninger til bekæmpelse af mund- og klovesyge(3), senest ændret ved Kommissionens beslutning 2003/11/EF(4), som påkrævet med henblik på at modtage EF-tilskud til udryddelse af denne sygdom i overensstemmelse med beslutning 90/424/EØF.

(2) Mund- og klovesyge udgør en alvorlig fare for EF's husdyrbestand. For at hindre sygdommen i at sprede sig og bidrage til dens udryddelse bør EF derfor yde tilskud til de støtteberettigede udgifter, som Det Forenede Kongerige har afholdt. Derfor bør Fællesskabet yde finansielt tilskud til Det Forenede Kongerige i henhold til bestemmelserne i beslutning 90/424/EØF med henblik på at dække udgifterne i forbindelse med udbruddet af mund- og klovesyge i 2001.

(3) I henhold til Kommissionens beslutning 2001/654/EF(5) og 2003/23/EF(6) blev der ydet EF-tilskud til godtgørelse til ejerne for værdien af dyr, som obligatorisk blev slået ned som led i foranstaltningerne til udryddelse i forbindelse med udbrud af mund- og klovesyge, der opstod i 2001. Fællesskabet bør ligeledes yde finansielt tilskud til dækning af driftsomkostningerne i forbindelse med nedslagning af disse dyr og til dækning af andre omkostninger, som er direkte forbundet med andre udryddelsesforanstaltninger.

(4) I henhold til artikel 3, stk. 2, i Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(7) finansieres veterinær- og plantesundhedsforanstaltninger, som foretages efter Fællesskabets regler, af Den Europæiske Udviklings- og Garantifond for Landbruget, Garantisektionen. Finanskontrollen af foranstaltningerne foretages i henhold til artikel 8 og 9 i nævnte forordning.

(5) Det Forenede Kongerige indgav den 27. februar 2003 en anmodning om refusion af andre udgifter i forbindelse med udryddelse af mund- og klovesyge i 2001. Anmodningen blev indgivet i elektronisk form i overensstemmelse med det format, der er fastsat i Kommissionens beslutning 2003/182/EF af 14. marts 2003 om finansielt tilskud fra Fællesskabet til driftsomkostningerne til udryddelse af mund- og klovesyge i Nederlandene i 2001(8) og i to andre beslutninger, der blev vedtaget på samme tid, vedrørende Frankrig og Irland. Det er derfor ikke nødvendigt at anmode Det Forenede Kongerige om at indsende en supplerende anmodning, der følger et bestemt format. For at sikre, at medlemsstaterne behandles ens, bør de britiske myndigheder imidlertid have lejlighed til at komplettere anmodningen af 27. februar 2003 senest 30 kalenderdage fra meddelelsen af denne beslutning.

(6) Under hensyntagen til de disponible budgetbevillinger i 2003 og til den løbende kontrol af de støtteberettigede udgifter bør det finansielle tilskud til de pågældende udgifter på nuværende tidspunkt begrænses til et forskud på 40 mio. EUR, forudsat at der er bevillinger til rådighed.

(7) EF-tilskuddet ydes kun, hvis de planlagte foranstaltninger gennemføres effektivt, og de kompetente myndigheder indsender alle nødvendige oplysninger.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Udbetaling af et forskud på det finansielle tilskud fra Fællesskabet til Det Forenede Kongerige

Forudsat at de pågældende midler er til rådighed på budgettet, kan Det Forenede Kongerige få udbetalt et forskud på 40 mio. EUR af det supplerende finansielle tilskud fra Fællesskabet til udryddelse af mund- og klovesyge i Det Forenede Kongerige i 2001. Dette supplerende tilskud kan anvendes til dækning af støtteberettigede udgifter til de foranstaltninger, der er fastsat i artikel 11, stk. 4 litra a), nr. i) til iv), og litra b), i beslutning 90/424/EØF, bortset fra godtgørelse for dyrenes værdi, som der allerede er bestemmelser om i beslutning 2001/654/EF og 2003/23/EF.

Artikel 2

Definitioner

I denne beslutning forstås ved:

a) "rimelig betaling": betaling for køb af materialer eller tjenester til priser, der står i rimeligt forhold til markedspriserne før udbruddet af mund- og klovesyge

b) "betaling mod dokumentation": betaling for køb af materialer eller tjenester hvis art og direkte forbindelse til obligatorisk nedslagning af dyr på bedriften er dokumenteret.

Artikel 3

Støtteberettigede omkostninger, der er omfattet af det finansielle tilskud fra Fællesskabet

1. EF-tilskuddet, jf. artikel 1, udbetales udelukkende for rimelige betalinger mod dokumentation for de støtteberettigede omkostninger, som fastlagt i bilaget.

2. EF-tilskuddet omhandlet i artikel 1 omfatter ikke:

a) moms

b) løn til embedsmænd

c) brug af offentlige materialer bortset fra hjælpematerialer.

Artikel 4

Betalingsbetingelser og dokumentation

1. Restbeløbet af EF-tilskuddet fastsættes i en senere beslutning, der vedtages efter proceduren i artikel 41 i beslutning 90/424/EØF. Grundlaget herfor bliver:

a) den anmodning, der blev indgivet den 27. februar 2003, med eventuelt supplement fremlagt inden for den tidsfrist, som er fastsat i stk. 2

b) detaljeret dokumentation, der bekræfter beløbene i anmodningen omhandlet i litra a)

c) resultaterne af Kommissionens kontrol på stedet, jf. artikel 5.

Dokumentationen omhandlet i litra b) gøres tilgængelig i forbindelse med Kommissionens kontrol på stedet.

2. Anmodningen omhandlet i stk. 1, litra a), fremlægges i elektronisk form svarende til anmodningen af 27. februar 2003 senest 30 kalenderdage fra meddelelsen af denne beslutning. Overholdes denne tidsfrist ikke, reduceres EF-tilskuddet med 25 % for hver måned, fristen overskrides.

Artikel 5

Kommissionens kontrol på stedet

Kommissionen kan i samarbejde med de kompetente nationale myndigheder foretage kontrol på stedet af gennemførelsen af foranstaltningerne til udryddelse af mund- og klovesyge, jf. artikel 1, og udgifterne i forbindelse hermed.

Artikel 6

Adressat

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 24. september 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EUT L 122 af 16.5.2003, s. 1.

(3) EFT L 315 af 26.11.1985, s. 11.

(4) EFT L 7 af 11.1.2003, s. 82.

(5) EFT L 230 af 28.8.2001, s. 16.

(6) EFT L 8 af 14.1.2003, s. 41.

(7) EFT L 160 af 26.6.1999, s. 103.

(8) EUT L 71 af 15.3.2003, s. 19.

BILAG

Støtteberettigede udgifter jf. artikel 3

1. Udgifter til nedslagning af dyr:

a) løn og honorarer til slagteriarbejderne

b) hjælpematerialer og specifikt slagteudstyr

c) materialer anvendt til transport af dyrene til slagteriet.

2. Udgifter til destruktion af dyr:

a) destruktion: transport af dyrekroppe til destruktionsanstalten, behandling af dyrekroppene på destruktionsanstalten og destruktion af kødmelet

b) nedgravning: særligt ansat personale, særligt lejet materiale til transport og nedgravning af dyrekroppe og produkter til desinficering af bedriften

c) brænding: særligt ansat personale, brændstof eller andet materiale, særligt lejet materiale til transport af dyrekroppe og produkter til desinficering af anlægget.

3. Udgifter til destruktion af mælk:

a) godtgørelse af mælken til markedspris

b) destruktion af mælk.

4. Udgifter til rengøring af, desinficering af og insektbekæmpelse på bedrifter:

a) produkter til rengøring, desinficering og insektbekæmpelse

b) løn og honorarer til særligt ansat personale.

5. Udgifter til destruktion af kontamineret foder:

a) godtgørelse af foderet til anskaffelsesværdi

b) destruktion af foderet.

6. Udgifter til godtgørelse af kontamineret udstyr til markedsværdi og destruktion af sådant udstyr. Udgifter til godtgørelse for genopførelse eller sanering af landbrugsbygninger eller infrastrukturelle udgifter er ikke støtteberettigede.